Document ID: /roh_data/filtered/fineweb-2-filterrobots_roh.jsonl.gz/26704

Quest'emna ha il Museum naziunal svizzer a Turitg avert l’exposiziun ch’è deditgada ad Alfred Quervain. Il scienzià ha perscrutà da sias uras glatschers e sias mesiraziuns servan anc oz sco basa per cumparegliaziuns.
Ils ultims onns èn ils scienziads sa fatschentads cun la digren dals glatschers. Era dal temp dad Alfred de Quervain stevan ils glatschers en il center da la perscrutaziun. Ma per autras raschuns: En il 19avel tschientaner avevan ins tema dad in nov temp da glatsch.
NZZ ha sponsurà l'expediziun
Perquai era l’expediziun svizra en Glönlanda il 1912 ina sensaziun. Betg mo la scienza s’interessava per las datas dal giuven geofisicher, era ils lecturs da gasetta eran laghegiads da leger dad aventuras dal nord.
Damai che la Confederaziun n’ha betg gidà a finanziar l’expediziun, ha Alfred de Quervain fatg in contract cun la NZZ. Lezza ha pajà ina terza dals custs e survegnì persuenter il dretg da rapportar exclusiv da l’expediziun. Ils artitgels han fatg anc pli enconuschent Alfred de Quervain.
Concurrenza d'in Norvegiais
Gia il 1909 era il scienzià stà en la Grönlanda. Trais onns pli tard è el turnà per traversar l’insla. Gliez aveva en sasez gia il norvegiais Fridtjof Nansen fatg. Perquai stueva la nova traversada dal Svizzer esser pli lunga, pli greva e pli spectaculara che quella dal Norvegiais che aveva traversà la Grönlanda en il sid.
E gliez è la finala era reussì. Cun skis e schlieusas da chauns han Alfred de Quervain e ses cumpogns dumagnà ina traversada da 650 kilometers. Quai n’è betg mo stà strapatschus, mabain per part era privlus. Il davos han els per exempel mo malamain chattà lur deposit cun vivondas.
Preziusas datas
Las datas meteorologicas e glaziologicas che Alfred de Quervain e ses team han rimnà il 1912 èn stadas fitg preziusas per la scienza. Fin oz vegnan ellas nizzegiadas per la perscrutaziun dal glatsch da Grönlanda che vala sco segund grond reservuar dad aua dultscha dal mund.
L’exposiziun en il Museum naziunal svizzer a Turitg dura fin ils 19 d’avrigl.
In cumpogn grischun
Trais cumpogns han traversà ensemen cun Alfred de Quervain la Grönlanda. L’inschigner Karl Gaule, l’architect Roderich Fick ed il medi Hans Hössli da San Murezzan. Dal reminent: Per dumagnar la traversada ha il team gia trenà en Svizra – numnadamain en l’Engiadina. Là han ins era fatg tests cun il material, per exempel las tendas u il buglider. Lez era essenzial – betg mo per cuschinar, mabain per pudair luar naiv e glatsch per insumma avair aua.
RTR actualitad 07:00